b'\n_START_ARTICLE_\nSuomen Pokkaritukku\n_START_PARAGRAPH_\nSuomen Pokkaritukku Oy on taskukirjojen myyntiin, markkinointiin ja jakeluun erikoistunut yritys, joka on toiminut vuodesta 2001 l\xc3\xa4htien. Yrityksen valikoimiin kuuluu suomen-, ruotsin- ja englanninkielisi\xc3\xa4 taskukirjoja, joita se julkaisee Loisto-tavaramerkin alla. Yrityksen omistaa Karto Oy._NEWLINE_WSOY:n, Otavan, Tammen ja Gummeruksen yhteinen taskukirjojen myynti- ja markkinointiyhti\xc3\xb6 Taskukirja Loisto Oy perustettiin syksyll\xc3\xa4 2000. Ensimm\xc3\xa4iset pokkarit ilmestyiv\xc3\xa4t Kirjan ja ruusun p\xc3\xa4iv\xc3\xa4n\xc3\xa4 23. huhtikuuta 2001, mink\xc3\xa4 j\xc3\xa4lkeen nimikkeit\xc3\xa4 ilmestyi noin sata vuodessa._NEWLINE_Marraskuussa 2009 Helsingin hovioikeus linjasi Loiston olevan kustantamo, jonka tulee maksaa k\xc3\xa4\xc3\xa4nt\xc3\xa4jille erillinen palkkio julkaistuista teoksista. Loisto puolestaan katsoi olevansa markkinointiyhti\xc3\xb6, ei kustantamo. Tammikuussa 2010 Suomen Pokkaritukku Oy osti Loisto-tavaramerkin ja Taskukirja Loisto Oy:n toiminta loppui._NEWLINE_Vuoden 2009 loppuun menness\xc3\xa4 Loisto oli myynyt l\xc3\xa4hes 8 miljoonaa pokkaria. Suomen Kustannusyhdistys on my\xc3\xb6nt\xc3\xa4nyt useita Kultapokkari-ansiomainintoja yli 20\xc2\xa0000 kappaletta myyneille Loisto-sarjan taskukirjoille.'